
A János vitéz és a Toldi nyelvezete, és a mai iskolai oktatás

Kulcsszavak: archaizmusok; tájszók; nyelvezet; Toldi; János vitéz
  Dolgozatomban két kötelező olvasmány, a Petőfi Sándor által írt János vitéz és az Arany János tollából származó Toldi nyelvezetének vizsgálatán keresztül igyekszem megfogalmazni, hogy milyen kihívások elé állítja az oktatót a tanórán olyan irodalmi művek tanítása, melyek közel 180 éve keletkeztek, nyelvezetük ma már archaikus, ugyanakkor a magyar irodalom közkincsei és sokat tanulhatnak belőle a diákok. Szeretnék megoldásokat találni, hogy miként lehet ezeket a kifejezéseket magyarázni, hogyan hívhatjuk fel rajtuk keresztül a tanulók figyelmét a nyelvi változásokra. 
  A legfontosabb szakirodalmak feldolgozásával körüljárom a két mű nyelvezetével kapcsolatos fogalmakat, majd kitérek azon okokra is, melyek miatt e két mű nyelvezete archaizmusokban és tájszavakban gazdag. Ezt követően egy kérdőíves kutatás segítségével vizsgálom, hogy az 5. és 6. osztályos tanulók milyen ismeretekkel rendelkeznek a két elbeszélő költemény archaikus kifejezéseivel, népnyelvi elemeivel, szólásaival kapcsolatban. A kitöltött feladatlapok elemzésével igyekszem rávilágítani arra, hogy az archaizmusok és tájszók egyes típusai milyen akadályokat gördítenek a megértés útjába, s e válaszokat felhasználom a gyerekek gondolkodásának, jelentésértelmezésük folyamatának megismerésére.
  Ennek során többek között arra jutottam, hogy Petőfi művének nyelvezete kevesebb problémát okoz a tanulók számára főként azért, mert kevesebb archaikus kifejezést tartalmaz. A régies, népies kifejezések közül a fogalmi archaizmusok és a valódi tájszók azok, melyek a diákok számára ismeretlen hangalakjuk miatt is a legtöbb nehézséget okozzák. Az archaizmusok és tájszók jelentésbeli változatai vezetnek a legtöbb félreértelmezéshez, míg alaki típusaik értelmezése kevesebb gondot jelent.
  Végül a kitöltött feladatok eredményei, válaszai alapján igyekszem megfogalmazni és bemutatni azokat a pedagógia lehetőségeket, melyek a tanár rendelkezésére állhatnak, hogy e szavakat sikeresen magyarázhassa és beépíthesse a gyermekek szókincsébe. Így például, hogy az említett jelentésbeli kifejezések értelmezésének folyamatában a gyermekek gondolkodása a köznyelvi jelentésből indul ki, s pedagógusként hogyan használhatjuk fel ezt e szavak jelentésének értelmezéséhez. Kitérek a Toldi-szótár használatának előnyeire és arra, hogy milyen lehetőségeket nyújtanak e kifejezések a szókincsbővítésre, a kommunikatív beszéd fejlesztésére, a szövegértési képesség felmérésére és fejlesztésére, valamint a nyelvi változások bemutatására.



